## El festival Dansa València anuncia la celebració de la 38a edició del 5 al 13 d’abril

*** El festival que impulsa l’IVC renovarà les seues aliances amb institucions com KVS de Brussel·les, El Graner de Barcelona, LAV de Canàries, FiraB i Galícia EscenaPro
* En 2025 Dansa València tornarà a desplegar-se per diverses localitzacions des de teatres fins a museus, places, parcs i altres espais no convencionals i patrimonials**

Dansa València, el festival de dansa i arts del moviment de la Comunitat Valenciana, organitzat per la Conselleria d’Educació, Cultura, Universitats i Ocupació a través de l’Institut Valencià de Cultura, ha anunciat les dates de la 38a edició, que se celebrarà del 5 al 13 d’abril, i que consolida la seua rellevància com a epicentre cultural tant a escala nacional com internacional.

El festival, que va nàixer en 1988 per a donar suport a la creació local, ha evolucionat fins a convertir-se en una referència clau en el panorama coreogràfic espanyol. En l’edició per a l’any que ve, Dansa València tornarà a desplegar-se per localitzacions que inclouen teatres, museus, places, parcs i altres espais no convencionals i patrimonials de la ciutat de València.

Així, la 38a edició de Dansa València presentarà un programa artístic que suposarà una crida a l’optimisme i l’esperança amb propostes que estimulen la capacitat de somiar i el desig d’alterar la realitat present.

**Un festival que també és fira i mercat**

Dansa València no és només un festival artístic, sinó també una fira i un mercat de dansa, la qual cosa el convertix en un esdeveniment únic a Espanya. El seu caràcter professional ha atret en els últims anys un gran nombre d’agents culturals de més de 20 països, inclosos programadors, empreses distribuïdores, artistes, així com premsa i crítica especialitzada nacional i internacional.

Paral·lelament a la programació artística, es desplega un programa d’activitats professionals que promou relacions comercials, intercanvis artístics i la generació de projectes culturals comuns.

Entre les activitats destaquen presentacions de projectes, *speed dating*, missions inverses i reunions de comissions artístiques, entre altres dinàmiques dissenyades per a potenciar la creació de xarxes i aliances, tant a Espanya com a escala internacional.

Durant nou dies, el públic podrà gaudir d’una variada programació que comprén produccions valencianes, peces d’altres comunitats autònomes i estrenes internacionals destacades.

Esta edició s’inaugurarà amb el cicle ‘Moviments urbans’, una col·laboració amb l’Ajuntament de València que portarà espectacles itinerants pel centre històric i espais no tradicionals de la ciutat durant el primer cap de setmana.

En paral·lel, Dansa València reforça el seu compromís amb la formació i la professionalització del sector mitjançant trobades professionals que tindran lloc del 9 al 13 d’abril, i oferint un espai d’intercanvi entre creadors, companyies i agents culturals.

**Programació Satèl·lit i activitats de mediació**

La Programació Satèl·lit, que es desenrotllarà del 13 al 21 d’abril, enriquirà l’experiència del festival amb activitats paral·leles com ara tallers, trobades i la gravació de programes especials de ràdio.

A més, es realitzaran iniciatives de mediació dissenyades per a acostar la dansa contemporània a un públic més ampli i fomentar l’interés pels llenguatges actuals del moviment.

**Quarta edició d’Impuls a la Dansa i segona de Turbines**

Així mateix, Dansa València prorroga el projecte Impuls a la Dansa, en què continuarà apostant per la descentralització de les arts del moviment, expandint la dansa a altres territoris i contextos durant tot l’any.

Així mateix, Dansa València manté el seu suport al talent local a través de residències artístiques i tècniques que ja han donat bons fruits en edicions anteriors, com ara les col·laboracions amb institucions com KVS de Brussel·les, El Graner de Barcelona, LAV de Canàries, FiraB i Galícia EscenaPro.

En este sentit, enguany es va dur a terme el llançament del projecte Turbines, una iniciativa conjunta amb Espai LaGranja i La Mutant, que prioritza la investigació i els processos creatius com a pilars fonamentals per a la dignificació del sector, que està previst reeditar en 2025.

Fecha: 02/12/2024